DEĊIŻJONI TAL-KUMMISSJONI
tat-23 ta' Frar 2007
li tfassal miżuri tranżizzjonali għas-sistema ta' l-identifikazzjoni u reġistrazzjoni ta' l-annimali ovini u kaprini fil-Bulgaria, kif inhu previst fir-Regolament tal-Kunsill (KE) Nru 21/2004
(notifikat bid-dokument numru C(2007) 533)
(Test b'rilevanza għaż-ŻEE)
(2007/136/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' l-Adeżjoni tal-Bulgarija u r-Rumanija, u b'mod partikolari l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u partikolarment l-Artikolu 42 tiegħu,
Billi:
(1)
Ir-Regolament tal-Kunsill (KE) Nru 21/2004 tas-17 ta' Diċembru 2003 li jistabbilixxi sistema għall-identifikazzjoni u r-reġistrazzjoni ta' l-annimali ovini u kaprini u li jemenda r-Regolament (KE) Nru 1782/2003 u d-Direttiva 91/102/KEE u 64/432/KEE (1), jistabbilixxi regoli għall-istabbiliment ta' sistemi għall-identifikazzjoni u r-reġistrazzjoni ta' l-annimali ovini u kaprini. Jipprovdi li kull wieħed minn dawn l-annimali li twieldu fil-Bulgarija wara l-1 ta' Jannar 2007 identifikati permezz ta' marka tal-widna waħda u b'mezz ieħor ta' identifikazzjoni li jinkludi l-istess kodiċi bħalma jinsab fil-marka tal-widna fi ħdan perjodu ta' mhux iktar minn sitt xhur u fi kwalunkwe' każ qabel ma jitilqu mill-impjant fejn ikunu twieldu.
(2)
Il-Bulgarija ssieħbet fil-Komunità fl-1 ta' Jannar 2007. Pemezz ta' ittra ddatata s-17 ta' Novembru 2006, il-Bulgarija talbet miżuri transizzjonali għal perjodu ta' sena għall-identifikazzjoni ta' l-annimali ovini u kaprini 'f'dan il-pajjiż, li matul dan il-perjodu l-annimali għandhom jiġu identifikati biss permezz ta' marka tal-widna waħda, ħlief għall-annimali li jidħlu fil-kummerċ Komunitarju jew li huma maħsuba għall-esportazzjoni lejn pajjiżi terzi. Tali annimali għandhom jiġu identifikati skond ir-regoli Komunitarji, ħlief għal meta l-mezz ta' identifikazzjoni, previst fir-Regolament (KE) Nru 21/2004, jistgħu jiġu applikati f'impjant, li mhux l-impjant fejn ikunu twieldu li jissemma fl-Artikolu 4(1) ta' dan ir-Regolament.
(3)
Sabiex tkun iffaċilitata t-tranżizzjoni tar-reġim eżistenti fil-Bulgarija għal dik li tirriżulta mill-applikazzjoni tar-Regolament (KE) Nru 21/2004, jixraq li jiġu stipulati miżuri tranżizzjonali għall-identifikazzjoni ta' l-annimali ovini u kaprini fil-Bulgarija.
(4)
Il-miżuri pprovduti f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
Suġġett
Id-Deċiżjoni għandha tapplika għal kull annimal ta' l-ispeċi ovina u kaprina li jinżammu fl-impjanti li jinsabu fil-Bulgarija (’l-annimali’).
Artikolu 2
Identifikazzjoni ta' l-annimali fil-Bulgarija
L-annimali kollha għandhom jiġu identifikati qabel ma jitilqu mill-impjant fejn ikunu twieldu jew fi ħdan il-perjodu ta' disa' xhur mid-data tat-twelid tagħhom, skond liema waħda tkun l-ewwel, permezz ta' marka tal-widna waħda li fiha l-kodiċi ta' kull annimali 'b'konformità mar-regoli nazzjonali.
Artikolu 3
Identifikazzjoni ta' l-annimali maħsuba għall-kummerċ intra-Komunitarju jew għall-esportazzjoni f'pajjiżi terzi
L-annimali li huma maħsuba għall-kummerċ intra-Komunitarju jew għall-esportazzjoni lejn pajjiżi terzi għandhom jiġu identifikati skond ir-Regolament (KE) Nru 21/2004, fejn hu applikabbli, flimkien mal-marka tal-widna applikata skond l-Artikolu 2 tad-Deċiżjoni.
Permezz tad-deroga mill-Artikolu 4(1) tar-Regolament (KE) Nru 21/2004, il-mezz ta' l-identifikazzjoni li jissemma 'f'din id-dispożizzjoni għandu jiġi applikat fl-impriżi oriġinarji, kif inhu definit fl-Artikolu 2 (b) (8) tad-Direttiva 91/68/KEE (2).
Artikolu 4
Kondizzjoni ta' dokumentazzjoni dwar movimenti
Id-dokument dwar il-moviment li jissemma fl-Artikolu 3(1)(c) tar-Regolament (KE) Nru 21/2004 għandu jinkludi l-kodiċi individwali għal kull annimal kif inhu previst fl-Artikoli 2 u 3 ta' din id-Deċiżjoni.
Artikolu 5
Applikabilità
Din id-Deċiżjoni għandha tapplika mid-data tad-dħul fis-seħħ ta' l-Att ta' l-Adeżjoni u sal-31 ta' Diċembru 2007.
Artikolu 6
Destinatarju
Din id-Deċiżjoni hija indirizzata lill-Istati Membri.
Magħmul fi Brussell, 23 ta' Frar 2007.